EELNÕU 2020/314

								KOMISJONID:

eelarve- ja arengu-		
haridus-	JK	
kultuuri- 	X	
majandus-		
revisjoni-		
sotsiaal- 	X	

VILJANDI LINNAVOLIKOGU

OTSUS

17. detsember 2020   nr

Toetuse määramine Viljandi Vaba Waldorfkooli Ühingule 

Viljandi Vaba Waldorfkooli Ühing on pöördunud Viljandi Linnavalitsuse poole 03.11.2020 taotlusega nr 1-11/279-1, kus palutakse Viljandi linnalt 2020. aastal osalist tegevuskulude ja tugiteenuste toetust.
Kohaliku omavalitsuse korralduse seaduse § 22 lõike 1 punkti 5 ja erakooliseaduse § 222  lõike 1 alusel Viljandi Linnavolikogu 

o t s u s t a b:

1. Toetada Viljandi Vaba Waldorfkooli Ühingut 13 668 euroga 2020. aastal HEV tugiteenuste osutamisega seotud kulude katmiseks.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Jaak Raie
Esitatud: 
Esitaja: Viljandi Linnavalitsus			Ettekandja: Janika Gedvil 
Lk arv:
Hääletamine: poolthäälteenamus

Seletuskiri
Toetuse määramine Viljandi Vaba Waldorfkooli Ühingule

Eelnõu eesmärk on teha otsus Viljandi Vaba Waldorfkooli Ühingu toetamiseks põhi- ja gümnaasiumihariduse andmisega seotud tugiteenuste kulude katmisel.

Kohaliku omavalitsuse korralduse seaduse § 22 lõike 1 punkt 5 sätestab volikogu ainupädevuse toetuste määramisel.

Erakooliseaduse § 222 lõige 1 ütleb, et vald või linn osaleb eraüldhariduskooli tegevuskulude katmises, kui see on valla või linna otsusel vajalik hariduse kättesaadavuse või mitmekesisuse tagamiseks.

Viljandi Vaba Waldorfkooli Ühingult on tulnud (03.11.2020 nr 1-11/279-1) taotlus, kus palutakse Viljandi linnalt 2020. aastal osalist tegevuskulude ja tugiteenuste toetust 25 eurot kuus ühe Viljandi õpilase kohta ehk kokku 23 700 eurot.

Viljandi Waldorfkoolis õpib 106 õpilast. Neist 92 põhikoolis ja 14 gümnaasiumis. Viljandi linna elanike registris olevate õpilaste arv on vastavalt 71 ja 8 ehk kokku 79. 

Toetuse vajadust põhjendatakse kooli üldiste tegevuskulude suurenemisega, koroonaolukorrast tingitud tulude vähenemisega ning võimatusega suurendada lastevanemate osalustasu praeguses üldises majandusolukorras. Waldorfkooli pidava ühingu eelarvet on samal ajal pingestanud tehtud investeeringud Maramaa pst 6 aadressil asuvasse lasteaiahoonesse (169 000 eurot omavahenditest). Eelmärgitud asjaolude koondina on ühingu tulem käesoleval aastal prognoositavalt -14 000 eurot, millest põhi- ja keskhariduse osa on ca -14 200 eurot.

Erakoolide toetamiseks kehtib Viljandi Linnavolikogu 29.12.2016 kinnitatud määrus nr 105 „Erakoolide tegevuskuludes osalemine“. Märgitud kord kehtestati olukorras, kus riigi antav toetus erakoolidele oli väiksem kui Vabariigi Valitsuse poolt kulude katmise kalendriaastaks kehtestatud üldhariduskoolide õppekoha tegevuskulu ühe kuu piirmäär. Viljandi linn on seni tasunud Waldorfkoolile piirmäära ja riigilt antud toetuse vahe. Piirmäär on 2020. aastal 92 eurot ja Viljandi Vaba Waldorfkool saab 2020. aastal riigilt samuti 92 eurot kuus õpilase kohta toetust, seega sel aastal on piirmäär ja toetus samad. Seetõttu ei ole Viljandi Vabale Waldorfkoolile toetuse maksmine kehtiva korra alusel võimalik.

Haridus- ja kultuuriamet analüüsis Waldorfkooli sisulist-pedagoogilist tegevust ja eelarvet, kõrvutas riigipoolseid toetusprintsiipe ja linna enda praktikat koolide pidamisel. Analüüsi käigus ning arvestades erinevate riskide ja vastutuse kandmist, tuvastas amet, et HEV tugiteenuste finantseerimise osas toetab riik nii linna kui erakoole võrdsetel alustel. Samas katab linn oma tugiteenuste tegelikku vajadust märkimisväärses osas täiendavalt linnakassa arvelt, mis erakoolil langeb täies ulatuses kooli pidaja ja lastevanemate peale. 

Viljandi Waldorfkooli põhikooli ja gümnaasiumiastme HEV tugiteenuste kulud on 33 444 eurot aastas, millest riik katab 19 776 eurot. Ühingu katta jääb 13 668 eurot aastas.
Arvestades, et Viljandi Waldorfkoolil on kindel ja rikastav roll Viljandi haridusmaastikul ning linn munitsipaalkoolide tugifunktsioonide finantseerimises osaleb, on ameti hinnangul erakooli toetamine tugiteenuste osutamiseks mõistlik. 

Ühtlasi on haridus- ja kultuuriamet seisukohal, et HEV lastega tegelemine kaasava hariduse põhimõtetest lähtuvalt on vältimatu ning selle tegevuse toetamine võimaldab lastel hilisemalt ühiskonnas iseseisvalt ja väärtustandvalt hakkama saada.
Viljandi Vaba Waldorfkool on käesoleval ajal ka ainus Viljandi territooriumil tegutsev erakool, kelle õpilaskonna valdava enamuse moodustavad Viljandi linna lapsed, mistõttu peab amet kooli toetamist asjakohaseks. 

Kulu suurus 2020. aastal on 13 668 eurot.

Linna eelarves on 2020. aastal kooliteenusele erakoolides (KU55E) kavandatud 25 000 eurot, millest kasutamata on 23 362 eurot, mis oleks võimaliku toetuse katteallikas.

(allkirjastatud digitaalselt)
Jaak Raie
haridus- ja kultuuriameti juhataja